****

**Smilšu iela 7, Rīga, LV-1050**

**E-pasts: ikvd@ikvd.gov.lv**

**www.ikvd.gov.lv**

**Tālrunis: 67222504**

**INFORMĀCIJA PLAŠSAZIŅAS LĪDZEKĻIEM**

31.03.2025.

**Pāreja uz vienotu skolu 2024./2025. mācību gadā:**

**Izglītības kvalitātes valsts dienesta sagatavotais sešu mēnešu izvērtējums**

2024./2025. mācību gada Izglītības kvalitātes valsts dienesta (turpmāk – kvalitātes dienests) sešu mēnešu izvērtējums par pāreju uz vienotu skolu apstiprina, ka pārmaiņu kvalitāti ietekmē pieci galvenie faktori:

1. **Izglītības iestādes vadības prasme īstenot sekmīgu pārmaiņu vadību un izglītības iestādes vadītāja līderība**, veicinot visu iesaistīto pušu (pedagogu, vecāku, izglītojamo) mērķtiecīgu darbu un sadarbību, lai pārmaiņas būtu veiksmīgas un sasniegtu tajās nepieciešamos rezultātus. 2024./2025. mācību gada sešu mēnešu izvērtējums liecina, ka kopumā, salīdzinot ar iepriekšējo mācību gadu, izglītības iestāžu pārmaiņu vadības kvalitāte ir uzlabojusies, jo 88% izglītības iestāžu izvērtējuma rezultātā ir saņēmušas kvalitātes vērtējumu “labi” (59%) vai “ļoti labi” (29%). Vienlaikus trīs izglītības iestādēs ir konstatēti atkārtoti būtiski trūkumi iestādes vadības darbā, īstenojot pāreju uz vienotu skolu, kā arī ir identificētas 14 izglītības iestādes, kuru izglītojamie pēdējo 2-3 gadu laikā, turpinot izglītības ieguvi profesionālajā vidējā izglītībā pēc 9. klases absolvēšanas atkārtoti ir ar nepietiekamām latviešu valodas zināšanām. Gadījumos, kad Valsts valodas centrs izglītības iestādē konstatē pedagogu, kura latviešu valodas zināšanas un prasmes nav pietiekamā līmenī, lielākā daļa izglītības iestāžu vadītāju tūlīt pārtrauc darba tiesiskās attiecības ar konkrēto pedagogu, līdz ar to samazinās pedagogu skaits, kuri izvēlas paaugstināt savas latviešu valodas zināšanas, lai atgrieztos darbā. Vienlaikus sarunas ar iestāžu vadītājiem un pedagogiem liek izvērtēt, vai vispār ir iespējama situācija, kad izglītības iestādes vadītājs nezina, ka kādam no pedagogiem nav pietiekamas latviešu valodas prasmes, t.i., vai arī tā ir apzināta vadītāja izvēle pedagogu trūkuma dēļ un vai šādā situācijā nav nepieciešams izvērtēt izglītības iestādes vadītāja atbilstību /neatbilstību ieņemamajam amatam, it īpaši gadījumos, kad vadītājs nav nodrošinājis sistēmisku visu pedagogu latviešu valodas zināšanu un prasmju izvērtēšanu.

2. **Izglītības iestādes vide un pedagoģiskajā procesā izmantotie metodiskie un didaktiskie paņēmieni nozīmīgi ietekmē pārejas uz vienotu skolu kvalitāti:** a) izglītības iestādes, kurās pedagogi ar latviešu valodas kā dzimto valodu ir nelielā skaitā, saskaras ar lielākiem izaicinājumiem pārejas uz vienotu skolu nodrošināšanā, jo neformālā saziņas valoda bērniem lielākoties saglabājas mazākumtautību valoda, b) latviešu valodas apguvi nepietiekami veicina pedagogu ierastā prakse tulkot izglītojamiem nesaprotamo leksiku, ko apstiprina liela daļa 8. klašu izglītojamo respondentu; tādējādi netiek iedzīvināts princips “Viens pedagogs – viena valoda” visu veidu saziņā, c) lai arī lielākā daļa izglītības iestāžu diagnosticē izglītojamo latviešu valodas zināšanas un prasmes, faktiski izglītības iestādes nepietiekami izmanto iespējas pielāgot jeb diferencēt izglītības programmas apguvi arī klasēs, kurās visiem izglītojamiem ir minimālas latviešu valodas zināšanas un prasmes, d) joprojām saglabājas augsts frontāli vadīto un pedagogcentrēto mācību stundu (40% no vērotajām stundām) īpatsvars, un nepietiekami tiek izmantots pāru vai grupu darbs (tikai 25% no vērotajām stundām), kas ierobežo izglītojamo iespējas praktiski pielietot latviešu valodu ikdienā mācību stundās, e) pedagogi ierobežotā laika dēļ ne vienmēr sagatavo jauno leksiku izglītojamiem pirms mācību stundas, bet atstāj to bērnu pašu ziņā, dodot iespēju izmantot tulkošanas rīkus planšetēs vai datoros, kas palēnina izglītības satura apguvi un ierobežo izglītojamo latviešu valodas zināšanu un prasmju progresu.

3. **Vecāku gatavība iesaistīties un paplašināt latviešu valodas lietojumu izglītojamiem ārpus izglītības iestādes vides.** Nav iespējams pietiekami strauji paātrināt izglītojamo latviešu valodas zināšanas un prasmes, ja vienīgā vieta un vide, kurā valoda tiek izmantota, ir skola / pirmsskola. Kā norāda izglītības iestādes, tad gadījumos, kuros vecāki izskaidro bērniem nepieciešamību apgūt latviešu valodu, bērnu un jauniešu latviešu valodas zināšanas un prasmes progresē būtiski straujāk: viņi ir ar pozitīvu attieksmi pret latviešu valodas apguves procesu, rūpējas par interešu izglītības nodarbībām latviskā vidē vai arī paši atbalsta latviešu valodas lietojumu ģimenē (arī ierobežotā apjomā, piemēram, lasot kopīgi grāmatas, dodoties teātra / kino / muzeja apmeklējumā, kur nepieciešams lietot latviešu valodu).

4. **Eksaminācijas saturs, uzdevumi un norises kārtība latviešu valodā ietekmē izglītojamo motivāciju un spēju kvalitatīvi turpināt izglītības ieguvi pēc 9. klases.** Kvalitātes dienesta veiktajā 35 profesionālās vidējās izglītības iestāžu aptaujā gandrīz puse no izglītības iestādēm pamatoti norādīja uz faktu, ka visi izglītojamie, kuri nespēj sekmīgi turpināt iegūt izglītību nepietiekamu latviešu valodas zināšanu un prasmju dēļ (pārtrauc mācības), ir nokārtojuši latviešu valodas eksāmenu 9. klasē, iegūstot nepieciešamos minimālos rezultātus eksāmena mutiskajā daļā. Lai arī pēdējo divu gadu laikā izglītojamie, kas kārtoja valsts pārbaudes darbu latviešu valodā, nav apguvuši izglītības programmu pārejas uz vienotu skolu ietvaros, tomēr lielākā daļa izglītības iestāžu ir īstenojušas valodas apguvi pēc pieejas 20:80, kas nozīmē, ka 80% izglītības procesa esot īstenota latviešu valodā. Kopumā tas norāda uz nepieciešamību izvērtēt latviešu valodas eksāmena saturu, uzdevumus un norises kārtību, lai eksāmenu rezultāti pēc būtības objektīvi apliecinātu izglītojamo zināšanas. Vienlaikus profesionālās vidējās izglītības iestāžu aptaujas rezultāti norāda arī uz to, ka nepieciešams domāt par padziļinātu un ilgāku 14 izglītības iestāžu izvērtējumu vai ārkārtas akreditācijas ierosināšanu, jo par tām ir saņemta datos balstīta informācija, ka to absolventi pēc 9. klases nespēj turpināt izglītības ieguvi latviešu valodā. Atbildot uz jautājumu, kur izglītības ieguvi turpina šie izglītojamie, lielākā daļa profesionālās izglītības iestāžu norāda, ka: a) tālmācības izglītības iestādēs, b) pāriet uz citu profesionālās izglītības iestādi, c) atgriežas savā līdzšinējā vispārējās vidējās izglītības iestādē, kura ilgstoši īstenojusi mazākumtautību izglītības programmas.

5. **Papildu finansējums atbalsta personāla un pagarinātās dienas grupu pieejamībai.** 100% izglītības iestādes apliecina, ka nepieciešams turpināt nodrošināt papildu valsts finansējuma pieejamību logopēdiem, pedagoga palīgiem un pagarinātās dienas grupu nodarbībām. Lielākie izaicinājumi saistās ar to, ka atbalsta personāla speciālisti nav pieejami nepieciešamajā apjomā (piemēram, logopēdi – to skaits ir ierobežots, esošie ir pārslogoti vai arī speciālisti izvēlas strādāt privātpraksēs, kur atalgojums ir ievērojami augstāks). Attiecībā uz pedagoga palīgiem redzams, ka izglītības iestādes izvēlas divu veidu pieeju: a) mērķtiecīgi piesaista pedagoga palīgus, b) palielina slodzi esošajam pedagoģiskajam personālam viņu brīvajās stundās. Abas pieejas praksē diemžēl nepietiekami nodrošina pedagoga palīgu pieejamību, kā arī šo speciālistu atalgojums ne vienmēr ir konkurētspējīgs. Attiecībā uz pagarinātās dienas grupām un to piedāvājumu var konstatēt, ka izglītības iestādes nepietiekami nosaka prasības nodarbību saturam, līdz ar to būtu nepieciešams atkārtoti akcentēt, ka valsts piešķirtais finansējums pagarinātās dienas grupām ir mērķtiecīgi vērsts uz latviešu valodas lietošanas apjoma palielināšanu, nevis tikai tradicionālo nodarbību īstenošanu.

**Papildu informācija un dati, kas iegūti, apkopojot kvalitātes dienesta izvētējumu par pāreju uz vienotu skolu 2024./2025. mācību gada sešu mēnešu laikā:**

1. **Kvalitātes dienests** laikā no 2024. gada 1. septembra līdz 2025. gada 28. februārim **ir veicis izvērtējumu par pāreju uz vienotu skolu 72 izglītības iestādēs** (59 izglītības iestādēs izvērtējums ir noslēgts, 13 izglītības iestādēs ir noslēgta dokumentu izvērtēšana).
2. **Izvērtējums ir veikts 15 novados un valstspilsētās** – Augšdaugavas novadā, Daugavpils valstspilsētā, Jelgavas novadā, Jūrmalas valstspilsētā, Krāslavas novadā, Ķekavas novadā, Liepājas valstspilsētā, Ludzas novadā, Ogres novadā, Rēzeknes novadā, Rēzeknes valstpilsētā, Rīgas valstspilsētā, Ropažu novadā, Ventspils valstspilsētā, Valmieras novadā.
3. Lai iegūtu datus un informāciju par izglītojamo latviešu valodas zināšanām un prasmēm, **kvalitātes dienests ir veicis arī 35 vidējās profesionālās izglītības iestāžu anketēšanu**, izvērtējot izglītojamo spēju uzsākt un turpināt mācības profesionālajā izglītībā pēc apliecības par pamatizglītību ieguvi.
4. 2024./2025. mācību gadā kvalitātes dienesta izvērtējums fokusējas uz izglītības iestādes vadības un pedagogu darbu, nodrošinot sekmīgu pārmaiņu vadību, tostarp iegūstot atbildes uz pieciem izvērtējuma jautājumiem – **vai izglītības iestādē īstenotā pārmaiņu vadība, nodrošinot pāreju uz vienotu skolu ir:**
   1. **mērķtiecīga** – tiek noteikti mērķi, uzdevumi, sasniedzamie rezultāti, atbildīgie par paveicamo vienam gadam;
   2. **efektīva un demokrātiska** – tiek iegūti dažādi dati un informācija, kas apliecina izglītības procesa kvalitāti un lēmumu pieņemšanā par turpmāko rīcību tiek iesaistītas visas galvenās mērķgrupas (pedagogi, izglītojamie, vecāki, atbalsta personāls);
   3. **ar nepieciešamajiem resursiem** – ir pietiekams izglītības iestādes dibinātāja un valsts finansējums mācību līdzekļiem, pedagogu profesionālās kompetences pilnveidei, vai tiek piesaistīts papildu valsts finansējums un personāls pārmaiņu ieviešanai, ja nav pieejams pietiekams pašu finansējums;
   4. **atbilstoša izglītojamā interesēm un vajadzībām** – izglītības process un izglītības vide tiek pielāgota, izglītojamo mācību sasniegumi ļauj izglītojamiem sekmīgi turpināt izglītības ieguvi, pakāpeniski pieaug izglītojamo zināšanas un prasmes latviešu valodā;
   5. **tiesiska** – tiek nodrošināta papildu finansējuma tiesiska izmantošana, tiek veikti nepieciešamie grozījumi mācību priekšmetu programmās, mācības apmeklējuma dienā vērotajās mācību stundās notiek latviešu valodā.
5. Izvērtējuma noslēgumā tiek piešķirts viens no pieciem kvalitātes līmeņa vērtējumiem:
6. «izcili» – izglītības iestādē ir radītas inovācijas vai arī iegūtais vērtējums būtiski pārsniedz kvalitātes līmeni «ļoti labi»;
7. «ļoti labi» – pārmaiņas tiek sekmīgi plānotas, tās tiek ieviestas demokrātiski, ir efektīvas un sasniedz nepieciešamos rezultātus;
8. «labi» – pārmaiņas tiek plānotas, tiek ieviestas, ir konstatēti nebūtiski uzlabojamie aspekti, īstenojot pārmaiņu vadību pārejas uz vienotu skolu ieviešanā;
9. «jāpilnveido» – ir konstatēti būtiski trūkumi izglītības iestādes vadības un/vai pedagogu profesionālajā darbībā, kam ir tieša ietekme uz pārejas uz vienotu skolu ieviešanā kvalitātē;
10. «nepietiekami» – ir konstatēti normatīvo aktu pārkāpumi vai arī atkārtota neefektīva rīcība, īstenojot pāreju uz vienotu skolu izglītības iestādē.
11. 2024. gadā saņemto vērtējumu skaits izvērtējuma noslēgumā – «ļoti labi» – 29% izglītības iestāžu, «labi» – 59% izglītības iestāžu, «jāpilnveido» – 12% izglītības iestāžu.
12. Analizējot datus un informāciju par izglītības iestādēm, kurās noslēdzies izvērtējums, var konstatēt, ka:

* **lielākajā daļā izglītības iestāžu** pāreja uz vienotu skolu notiek optimāli, un **kopumā pārmaiņu vadības kvalitāte ar katru gadu uzlabojas**;
* jau **otro gadu vadības darbs trīs izglītības iestādēs atkāroti ir bijis ar būtiskiem trūkumiem**;
* profesionālās izglītības iestādes norādījušas **uz vēl 14 vispārējās izglītības iestādēm**, kuru **9. klašu absolventiem atkārtoti pēdējo 2-3 gadu laikā bijušas nepietiekamas latviešu valodas zināšanas un prasmes**, lai sekmīgi turpinātu izglītības ieguvi vidējā profesionālajā izglītībā.

1. Aktuālie dati un informācija atklāj, ka:

* 15% izglītības iestāžu ir daļēji ieviesušas 2023./2024. mācību gadā noteiktos uzdevumus pārejas uz vienotu skolu tiesiskai un sekmīgai ieviešanai;
* visās izvērtētajās izglītības iestādēs to tīmekļa vietnēs pieejamā informācija ir latviešu valodā;
* 90% izglītības iestāžu ir noteikušas tām sasniedzamos rezultātus attiecībā uz pāreju uz vienotu skolu 2024./2025. mācību gadam;
* 48% izglītības iestāžu uz apmeklējuma brīdi ir ilgstošas pedagogu vakances (ilgāk kā mēnesi) un gandrīz visās iestādēs mācību stundas / nodarbības tiek aizvietotas;
* 66% izglītības iestāžu ir tarificēti pedagoga palīgi, 22% – pagarinātās dienas grupas skolotāji, 14% – logopēdi no valsts piešķirtā papildu finansējuma;
* aptuveni pusei izglītības iestāžu būtu nepieciešams noteikt precīzākus sasniedzamos rezultātus pedagoga palīgiem, logopēdiem un pagarinātās dienas grupu darbībai (piemēram, kāda veida saturs un kāda veida nodarbības būtu īstenojamas pagarinātās dienas grupā, lai sekmētu izglītojamo latviešu valodas zināšanas u.tml.).

1. **Mācību stundu vērošana pamatizglītībā ļauj konstatēt**, ka:

* 100% gadījumu tās notiek latviešu valodā;
* 75% no vērotajām stundām ir definēti bērniem un jauniešiem saprotami sasniedzamie rezultāti, 18% gadījumu sasniedzamie rezultāti ir definēti, bet tie daļēji atbilst mācību stundā vērotajām aktivitātēm;
* 67% gadījumu mācību stundās ir iekļauta refleksijas daļa, bet 33% stundās tā netiek novērota vai arī tā ir formāla un nesasniedz nepieciešamos rezultātus;
* 65% gadījumu mācību stundās pedagogi izmanto valodas apguvi un komunikāciju veicinošas stratēģijas, kas palīdz izglītojamiem uzlabot viņu latviešu valodas zināšanas;
* 40% vērotās stundas ir izteikti frontālas un/vai pedagogcentrētas, kurās izglītojamiem nav iespējams pietiekami aktīvi iesaistīties mācību stundas norisē, un tikai 27% mācību stundu tika novērots pāru vai grupu darbs, ar kura palīdzību varēja veicināt latviešu valodas veiksmīgāku apguvi;
* 100% gadījumu izmantotie mācību līdzekļi bija latviešu valodā;
* 71% gadījumu varēja vērot, ka izglītojamie spēj atbilstošā līmenī komunicēt latviešu valodā, 29% gadījumu komunikācijas prasmes bija zemākas, nekā būtu sagaidāms, otro gadu īstenojot pāreju uz vienotu skolu;
* 80% gadījumu izglītības iestādes vide ir attiecīgi pielāgota, lai sekmētu izglītojamo latviešu valodas apguvi;
* tikai 25% vērotajās mācību stundās sniegtā un saņemtā atgriezeniskā saite ir uzskatāma par atbilstošu un/vai pietiekamu, tādējādi lielākā daļa izglītojamo nesaņem pietiekamu formatīvo vērtējumu no pedagoga vai arī izglītojamo savstarpēji sniegtu / saņemtu atgriezenisko saiti;
* 20% gadījumu vērotajās mācību stundās piedalījās pedagoga palīgs, kas sniedza atbalstu pedagogam un izglītojamiem pēc nepieciešamības.

1. **Izglītības procesa vērošana pirmsskolas izglītības iestādēs ļauj konstatēt**, ka:

* vairāk nekā 90% izglītības iestāžu to vide ir iekārtota latviešu valodā, tostarp tajā ir pieejama nepieciešamā informācija vecākiem latviešu valodā par aktuālajiem jautājumiem;
* 96% izglītības iestāžu ir pieejami nepieciešamie mācību līdzekļi latviešu valodā;
* 96% izglītības iestāžu ir pieejamas tiešās un netiešās mācības latviešu valodā, par ko liecina gan izglītības iestādes vide, gan pieejamie resursi mācībām, gan rotaļnodarbību daļu vērošana;
* 70% izglītības iestāžu izglītojamie spēj komunicēt latviešu valodā optimālā līmenī, 25% izglītojamo spēja komunicēt vērotajās nodarbībās ir daļēja, bet 5% gadījumu vērotajās nodarbībās izglītojamie vēl nespēj komunicēt latviešu valodā;
* 94% izglītības iestāžu pedagogi vērotajās nodarbībās sekmīgi izmanto valodas apguvi veicinošas komunikācijas stratēģijas;
* ¼ daļā jeb 25% no vērotajām nodarbībām kopā ar pedagogu darbojās arī skolotāja palīgs (aukle);
* 100% no vērotajām grupām apmeklējuma laikā skolotāju palīgi (aukles) spēja komunicēt latviešu valodā.

Informāciju sagatavoja:

Izglītības kvalitātes valsts dienesta

Kvalitātes nodrošināšanas

departamenta direktors

Rolands Ozols

rolands.ozols@ikvd.gov.lv